Source: http://dovolenka-in.sk/stranky/40:info-k-leteckej-preprave.html
Timestamp: 2017-09-21 06:55:44+00:00
Document Index: 12850710

Matched Legal Cases: ['§ 250', '§ 400', '§ 600', '§ 2', '§ 3', '§ 4']

dovolenka-in| INFO K LETECKEJ PREPRAVE
Dôležité informácie pre cestujúcich leteckou dopravou
Stretli ste sa počas cesty s nejakými problémami?
Európska únia (EÚ) posilnila vaše práva
Tu sú tie najdôležitejšie z nich (od 17. februára 2005)
Čo by ste mali urobiť najskôr
Ak ste sa stretli s jedným z uvedených problémov, mali by ste sa bezodkladne obrátiť na zástupcu leteckej spoločnosti prevádzkujúcej váš let a požiadať ho o pomoc.
Ak si letecká spoločnosť v prípade odmietnutia vášho nástupu na palubu, zrušenia alebo dlhého meškania letu neplní svoje záväzky, môžete podať sťažnosť príslušnému štátnemu dozornému orgánu. Ak je miestom odletu jedna z krajín EÚ, sťažnosť by mala byt podaná v tejto krajine. Pri lete do EÚ z krajiny, ktorá nie je členským štátom EÚ, pričom let prevádzkuje jedna z leteckých spoločností EÚ, by sťažnosť mala byt podaná v krajine pristátia. Názov a adresu príslušných orgánov či informácie o organizáciách poskytujúcich poradenstvo alebo pomoc pri vybavovaní sťažností iného druhu (batožina, zranenie alebo úmrtie a balík dovolenkových služieb) môžete získať prostredníctvom bezplatnej linky EuropeDirect* na tel. č. 00800 67 89 10 11, alebo e-mailom na adrese mail@europe-direct.cec.eu.int.
O priebehu vybavovania sťažností môžete informovať Európsku komisiu, B-1049 Brusel, a to prostredníctvom faxu: (+32-2) 299 10 15 alebo e-mailu: tren-aprights@cec.eu.int
Tento leták predstavuje súhrn príslušných právnych predpisov EÚ. V prípade sporu by mala byt akákoľvek právna sťažnosť či postup založená výlučne na príslušných právnych textoch, ktoré možno nájsť v Úradnom vestníku Európskej únie.
§ Finančná náhrada a pomoc cestujúcim v prípade odmietnutia nástupu na palubu a zrušenia alebo dlhého meškania letu, nariadenie (ES) c. 261/2004; Ú. v. EÚ L 46, 17. 2. 2004.
§ Zodpovednosť leteckého dopravcu, nariadenie (ES) c. 889/2002, ktorým sa mení a dopĺňa nariadenie (ES) c. 2027/97; Ú. v. ES L 140, 30. 5. 2002 (zahŕňa do práva EÚ „Montrealský dohovor” o zjednotení niektorých pravidiel pre medzinárodnú leteckú dopravu, Ú. v. ES L 194, 18. 7. 2001).
§ O balíku cestovných, dovolenkových a výletných služieb, smernica 90/314/EHS; Ú. v. ES L 158, 23. 6. 1990.
V snahe zabezpečiť korektné zaobchádzanie s cestujúcimi v leteckej doprave im Európska únia priznala súbor práv. Letecká spoločnosť prevádzkujúca príslušný let je zodpovedná za prepravu cestujúcich a ich batožiny, pričom musí rešpektovať ich práva.
Odmietnutie nástupu na palubu a zrušenie letu
Ak bol cestujúcemu odmietnutý nástup na palubu napriek tomu, že mal platnú letenku alebo bol jeho let zrušený, letecká spoločnosť, ktorá let prevádzkuje, je mu povinná ponúknuť finančnú náhradu a pomoc. Ak sa cestujúci dostaví na odbavenie (check-in) včas, môže si tieto práva uplatniť pri každom lete (vrátane charterového):
§ s odletom z letiska EÚ alebo
§ s príletom na letisko EÚ z letiska mimo územia EÚ, ak let prevádzkuje letecká spoločnosť z krajiny EÚ.
Ak je počet miest v lietadle menší ako je počet cestujúcich, letecká spoločnosť musí požiadať prípadných dobrovoľníkov, aby sa svojich miest vzdali za dohodnuté výhody. Musia mať možnosť výberu medzi finančnou náhradou letenky (prípadne s bezplatným letom späť do pôvodného miesta odletu) alebo náhradnou dopravou do konečnej destinácie. Ak sa cestujúci svojho miesta nevzdal dobrovoľne, letecká spoločnosť mu musí poskytnúť takéto finančné náhrady:
§ 250 € za let s trasou kratšou ako 1 500 km,
§ 400 € za lety v rámci EÚ s dlhšou trasou a za ostatné lety s trasou medzi 1 500 až 3 500 km,
§ 600 € za lety mimo územia EÚ s trasou dlhšou ako 3 500 km.
Finančná náhrada môže byť znížená na polovicu, ak meškanie nepresiahne 2, 3 alebo 4 hodiny. Letecká spoločnosť musí tiež cestujúcemu poskytnúť:
§ možnosť výberu medzi finančnou náhradou letenky (prípadne s bezplatným letom späť do pôvodného miesta odletu) alebo náhradnou dopravou do konečnej destinácie a
§ stravu a občerstvenie, prípadne ubytovanie v hoteli (vrátane prepravy) a možnosť využiť telekomunikačné vybavenie.
Pri každom zrušení letu musí letecká spoločnosť cestujúcemu poskytnúť:
Letecká spoločnosť musí cestujúcemu poskytnúť finančnú náhradu v rovnakej výške ako pri odmietnutí nástupu na
palubu, pokiaľ zrušenie letu neoznámi cestujúcemu dostatočne vopred a neposkytne náhradnú dopravu v čase, ktorý sa približuje k času pôvodnému.
Finančné náhrady alebo vrátenie peňazí musia byť cestujúcemu vyplatené v hotovosti, bankovým prevodom
alebo šekom alebo s písomným súhlasom cestujúceho v podobe cestovných poukazov do siedmich dní. Ak boli cestujúcemu tieto práva odmietnuté, mal by bezodkladne podať sťažnosť leteckej spoločnosti, ktorá let prevádzkuje.
Ak sa cestujúci dostaví na odbavenie (check-in) včas ku každému letu, vrátane charterového:
§ s príletom na letisko EÚ z letiska mimo územia EÚ, ak let prevádzkuje letecká spoločnosť z krajiny EÚ a ak letecká spoločnosť prevádzkujúca let predpokladá meškanie:
§ 2 hodiny a viac pri lete s trasou kratšou ako 1 500 km,
§ 3 hodiny a viac pri letoch v rámci EÚ s dlhšou trasou a pri ostatných letoch s trasou medzi 1 500 až 3 500 km,
§ 4 hodiny a viac pri letoch mimo územia EÚ s trasou dlhšou ako 3 500 km, musí cestujúcemu zabezpečiť stravu a občerstvenie, prípadne ubytovanie v hoteli (vrátane prepravy) a možnosť využiť telekomunikačné vybavenie.
Ak meškanie presiahne 5 hodín, letecká spoločnosť musí cestujúcim takisto ponúknuť vrátenie peňazí za letenku (prípadne s bezplatným letom späť do pôvodného miesta odletu).
Ak boli cestujúcemu tieto práva odmietnuté, mal by bezodkladne podať sťažnosť leteckej spoločnosti, ktorá let prevádzkuje.
Neskorší nárok na náhradu škody
V prípade, že je letecká spoločnosť EÚ zodpovedná za meškanie letu kdekoľvek na svete, cestujúci si môže uplatňovať nárok na náhradu vzniknutej škody až do výšky 4 150 SDR**. Ak letecká spoločnosť s nárokom cestujúceho na náhradu škody nesúhlasí, cestujúci môže problém riešiť právnou cestou.
Náhradu vzniknutej škody môže cestujúci žiadať od leteckej spoločnosti, s ktorou uzatvoril zmluvu alebo, ak ide o dve rôzne spoločnosti, od tej spoločnosti, ktorá let prevádzkuje.
Cestujúci si môže uplatňovať nárok na náhradu škody až do výšky 1 000 SDR* vzniknutej zničením, poškodením, stratou alebo meškaním batožiny v rámci letu prevádzkovaného leteckou spoločnosťou z krajiny EÚ kdekoľvek na svete. Ak letecká spoločnosť s nárokom cestujúceho na náhradu škody nesúhlasí, cestujúci môže problém riešiť právnou cestou. Pri poškodení odbavenej batožiny musia cestujúci uplatniť svoj nárok na náhradu vzniknutej škody písomnou cestou do 7 dní a pri meškaní do 21 dní po jej návrate.
Zranenie a úmrtie pri nehodách
Cestujúci si môže uplatňovať nárok na náhradu škody spôsobenú zranením alebo úmrtím, ktoré sú dôsledkom nehody letu leteckej spoločnosti z krajiny EÚ, kdekoľvek na svete. Rovnako má právo na zálohovú platbu na pokrytie okamžitých výdavkov. Ak letecká spoločnosť s nárokom cestujúceho na náhradu škody nesúhlasí, cestujúci môže problém riešiť právnou cestou.
Okrem uvedených práv si cestujúci môže uplatňovať nárok na náhradu škody od cestovnej kancelárie alebo od organizátora zájazdu kdekoľvek na svete v prípade, že neposkytne služby, ktoré si cestujúci objednali na území EÚ. Tieto práva sa uplatňujú pri nezabezpečení letu, ktorý je súčasťou zájazdu. Ak cestovná kancelária alebo organizátor zájazdu nezabezpečí podstatnú časť služieb objednaných v rámci zájazdu, jeho povinnosťou je poskytnúť cestujúcemu pomoc a náhradné služby, vrátane dopravy, a to bez dodatočných poplatkov.
* Niektorí operátori mobilných sietí nepovoľujú prístup k číslam 00 800 alebo tieto hovory fakturujú. V určitých prípadoch môžu byť tieto hovory účtované v telefónnych automatoch alebo v hoteloch.
** 1 SDR (Special Drawing Rights – zvláštne práva čerpania) = 1.18 € (kurz zo dna 30. 9. 2004). Ďalšie informácie o platnom výmennom kurze má k dispozícii Europe Direct.
Sumarizáciu práv cestujúcich v leteckej doprave nájdete nižšie.
Pred Vašou cestou si skontrolujte, či je Váš cestovný pas platný počas celej doby pobytu, overte a vybavte si víza do krajiny Vášho pobytu ( v prípade, že víza ako občania Slovenskej republiky potrebujeme ). Vízovú povinnosť našich občanov si môžete overiť nawww.mzv.sk
Pred Vašim letom sa poistite. Informujte sa vo Vašej cestovnej kancelárii o najvýhodnejšom cestovnom poistení.
Vašu batožinu označte menovkou s Vašim menom a adresou, na ktorej sa budete zdržiavať počas Vášho pobytu. Batožinu si uzamknite. Je to dôležité pri strate alebo omeškaní Vašej batožiny.
Množstvo alebo hmotnosť povolenej batožiny nájdete aj vo Vašej letenke v poslednom stĺpci.
Pre ekonomickú triedu platí povolená hmotnosť batožiny 20kg alebo 23kg (záleží od leteckej spoločnosti a destinácie) a 5kg príručnej batožiny.
Pre business a prvú triedu platí povolená hmotnosť batožiny 30kg poprípade 40kg batožiny (záleží od leteckej spoločnosti a destinácie) a 5kg príručnej batožiny.
Hmotnosť príručnej batožiny je stanovená na maximálne 5kg s rozmermi 55 x 40 x 20 cm. Do príručnej batožiny nevkladajte žiadne nebezpečné predmety, ktoré nájdete vyobrazené vo Vašej letenke napr. nožnice, pilníky, vreckové nožíky a veci podobné.
Na lety do USA, Mexika a Kanady povolená batožina predstavuje 2 x 23kg a 5kg príručnej batožiny.
Za nadváhu batožiny sa platí priamo na letisku a suma za každý kilogram nadváhy záleží od platných interných cenníkov leteckej spoločnosti, s ktorou letíte. O cenách sa informujte priamo u leteckej spoločnosti, kontakt na leteckú spoločnosť Vám poskytneme v našej kancelárii.
V prípade, že budete prepravovať zvieratá, športové náradie alebo zbrane, informujte nás už pri rezervácii Vášho letu.
Pri niektorých leteckých spoločnostiach platia obmedzenia na prepravu zvierat preto sa ohľadne týchto podmienok informujte vopred.
Odporúčame Vám, aby ste prevážali len Vašu vlastnú batožinu a neprevážali darčeky cudzích ľudí.
Za Vašu batožinu zodpovedá dopravca počas celej cesty, t.z. od check-in až po pristátie v cieľovej destinacií. V prípade, že Vašu batožinu po prílete nenájdete na batožinovom páse alebo bude poškodená, odporúčame okamžite po prílete kontaktovať pracovníkov Lost and Found alebo Baggage Claim Area. Nájdete ich na každom letisku a danú stratu alebo poškodenie batožiny je nutné u nich nahlásiť. Oneskorené reklamácie nie je možné vybaviť.
Letiskové poplatky sú vo väčšine prípadov zahrnuté priamo v letenke, no pri niektorých krajinách (napr. v Južnej Amerike alebo v Ázii ) je nutne pred odletom zaplatiť odletové taxy, o ktorých sa informujte v našej kancelárii.
Pred letom:
Pre Vašu istotu si prosím najneskôr 3 dni pred odletom overte vo Vašej cestovnej kancelárii alebo u leteckej spoločnosti, s ktorou letíte, či sa nezmenil čas Vášho odletu. Táto informácia platí hlavne pre spiatočné lety.
Vo všeobecnosti platí, že by ste sa mali dostaviť na letisko čo najskôr pred Vašim odletom.
Pri letoch v rámci Európy odporúčame byť na letisku najneskôr 1,5 hodiny pred Vašim odletom.
Pri letoch do USA, Kanady a iných diaľkových letoch odporúčame byť na letisku minimálne 3 hodiny pred Vašim plánovaným odletom z dôvodu bezpečnostných kontrol a predídeniu overbookingu ( nadmernému prebookovaniu miest v lietadle leteckou spoločnosťou ). V období letných prázdnin,Vianoc a Veľkej noci ako aj v prípade rôznych športových, spoločenských či kultúrnych akcií vo Vašej destinácii odporúčame ešte skorší príchod na letisko.
Zmena, storno a strata letenky:
Informácie o zmenách a storne letenky nájdete v itinerári priloženom k letenke.
V prípade, že si chcete letenku zmeniť, stornovať alebo ste letenku stratili, kontaktujte prosím čo najskôr Vašu cestovnú kanceláriu alebo leteckú spoločnosť, s ktorou letíte.
Zmenu letenky prosím uskutočnite čo najskôr, keďže v určitých obdobiach roka, počas Vianoc, Veľkej noci či letných prázdnin, bývajú lety obsadené niekoľko týždňov pred odletom.
prava-cestujucich-v-leteckej-doprave-2007-1.pdf	 Práva cestujúcich v leteckej preprave	 (0.09 MB)